En række særlige optrædener udspillede sig torsdag på Egholm. Musikeren Favne besøgte øen, hvor de naturskønne omgivelser dannede ramme for hele 13 minikoncerter undervejs på hendes kunstnervandring.

- Når man kommer herover, så fordi der er så stille i lyd, så vækkes sanserne. Musikeren Favne har valgt Egholm som dagens scene for hendes optrædener. Der er tale om hele 13 minikoncerter, da hun fra klokken 05:00 til 17:00 er på kunstnervandring, hvor hun altså 13 gange streamer både sang, musik og historiefortælling via Facebook. - Det føles skidegodt. Det er dejligt, for det klinger noget i mig, jeg kan simpelthen ikke lade være, fortæller Favne til TV2 Nord, da vi møder hende sidst på formiddagen. Favnes kunstnervandring er en del af Walking Landscapes skabt af Metroplis – Københavns Internationale Teater. Projektet varer 140 dage, hvor en ny kunstner hver dag vandrer et sted i landet og bruger omgivelserne som ramme i hver deres kunstneriske disciplin. 20 ud af de 140 vandringer er i Aalborg Kommune. - Jeg håber, at folk synes, at det er spændende og lokkende, så de selv har lyst til at tage ud i naturen, forklarer Favne. Inspiration i det nordjyske Favne skriver al sin musik i naturen, og Egholm har hun valgt som lokation for dagens event på grund af stilheden og øens naturlige lydbillede. Favne læser også historier op undervejs, og her har Egholm ligeledes noget at byde ind med. - Der er mange historier fra gamle dage, og det kan jeg vildt godt lide. Det bruger jeg også, når jeg synger, siger Favne. Hun er bosat på Sjælland, men det nordjyske betyder noget helt specielt. - Jeg er kommet meget i Nordjylland, og det er et sted til inspiration for mig. Jeg havde en gammel ven, der viste mig Egholm, og jeg blev helt fascineret, fortæller Favne.